## El Consell aprova l’addenda al conveni amb el Ministeri de Ciència i les universitats valencianes per a la incorporació de talent docent i investigador

*** L’import previst per a 2025 és de 9.055.344 euros, que seran distribuïts entre les cinc universitats públiques valencianes
* A través del conveni el Ministeri es compromet a finançar 426 places de professor/a ajudant doctor**

El Ple del Consell ha aprovat una addenda al conveni subscrit en novembre de 2024 entre la Conselleria d’Educació, Cultura, Universitats i Ocupació; el Ministeri de Ciència, Innovació i Universitats, i les universitats públiques de la Comunitat Valenciana per a la implementació del Programa d’incorporació de talent docent i investigador a les universitats públiques espanyoles.

L’objecte de l’addenda és instrumentar l’aportació del Ministeri de Ciència, Innovació i Universitats per a la Universitat d’Alacant, la Universitat Jaume I, la Universitat de València, la Universitat Miguel Hernández d’Elx i la Universitat Politècnica de València, que durant 2025 arriba als 9.055.344 euros, tal com es va acordar en la Conferència General de Política Universitària de 21 d’octubre de 2025.

El conveni establix que, a partir de l’any 2025 i fins que acabe el programa, el Ministeri es compromet a aportar anualment la quantitat necessària per a la creació i provisió de les 426 places de professor/a ajudant doctor en les universitats públiques valencianes.

En concret, dels nou milions d’euros, la Universitat d’Alacant rebrà 1.284.348 euros; la Universitat Jaume I, 706.839 euros; la Universitat Miguel Hernández, 1.039.373 euros; a la Universitat Politècnica de València corresponen 3.243.060 euros, i a la Universitat de València, 2.781.724 euros.

Fecha: 12/12/2025